Tomáš, Erik, poslanec NR SR (2017-04-07):
Vážený, vážený pán predseda, Andrej, nebodaj si si prišiel vypočuť môj príhovor. Vážený pán predsedajúci (smiech v sále), teší ma to. Ďakujem. Kolegovia, kolegyne, chcel som začať pôvodne trochu inak, pani Blahová, ale keďže vy ste počas troch hodín citovali výpovede rôznych údajne poškodených klientov Čistého dňa a ja to vôbec nespochybňujem, pevne verím, že tieto výpovede sú predmetom trestných oznámení, ktoré boli podané na políciu a prokuratúru. Tak? (Reakcia z pléna.) Do bodky, áno? Tak to sa teším, takto to má byť, ale tou mojou reakciou, ktorou chcem začať, musí byť to, čom už avizoval, že počas vášho trojhodinového vystúpenia na môj mobil, ktorý som, samozrejme, dal k dispozícii Čistému dňu už dávno, ako aj mnohým iným ľuďom ako člen sociálneho výboru, mi prišlo, keď to zaokrúhlim, 30 reakcií, a keďže ste vy prezentovali jednu stranu, ja si dovolím tu predniesť tu niektoré z týchto reakcií. Myslím si, že je to fér a je to vyvážené. Ešte predtým by som rád, a už pán Mihál tu nie je, sa vyjadril k nemu. Pretože pán Mihál tu povedal, že na balkóne boli zamestnanci, ktorí sa vraj veľmi dobre bavili, zamestnanci Čistého dňa, ktorí sa vraj veľmi dobre a až nechutne zabávali na veciach, ktoré ste odprezentovali, že v princípe je to pravda. Tak, pán Mihál, to neboli zamestnanci Čistého dňa, bolo tu päť ľudí. Medzi nimi bola jedna matka dieťaťa z Čistého dňa, mimochodom, matka Simony veľmi známej jednému politikovi z tohto parlamentu, a potom štyria dospelí klienti. Takže neviem, o akých zamestnancoch to pán Mihál hovoril. Sú len tri možnosti. Buď klamal zdroj, ktorý bol na balkóne, buď klamal pán Mihál, alebo žiadny zdroj na balkóne nebol. A ešte jeden dôkaz. Tri z týchto 30 esemesiek prišli práve od týchto ľudí z balkóna. Takže len niektoré vyberám, pretože naozaj polovica z nich bola veľmi vulgárna, a ja teda sa neznížim k tomu ako vy, že ste čítali v pôvodnom znení všetky vyjadrenia, ktoré, myslím, že tieto vulgarizmy do parlamentu naozaj nepatria. Napríklad: „Zdravím vás, pán Erik. Som mamou Patrika, ktorý bol v..., ktorý bol feťákom, kým nenastúpil do Čistého dňa. Je tam už rok a pol, veľmi mu to prospieva. Ďakujem všetky, všetkým, ktorí naozaj na týchto mladých ľudí myslia a záleží im na nich a naozaj vedia, o čom to je. Ďakujem.“ Ďalej. „Dobrý deň. Ako matke, ktorá má dieťa v tomto zariadení tri roky, a ktoré tam zostalo aj teraz po dovŕšení plnoletosti, chce sa mi – tak ten výrok teda nepoužijem – na túto zákernú osobu, teda na vás, pani Blahová, ktorá musí dokonca klamať, aby neurazila takú hanbu ako v prípade o predávaní detí do Talianska“, prepáčte, čítam to v pôvodnom znení. „Pán poslanec, som pani S., som rodič z Čistého dňa. Dnes som sa nemohla zúčastniť, ale by som chcela, aby ste povedali, že môj syn 27 mesiacov je v Čistom dni a plne dôverujem tomuto zariadeniu a odmietam to, čo poslankyňa Blahová tvrdí.“ Ďalší odkaz. „Dobrý deň, pán Erik Tomáš, ako bývalý klient som nikdy nezažil, že by pani Tománková alebo pán Tománek ubližovali deťom. Mrzí ma, že ich v tomto svetle alebo v takomto svetle vykresľuje pani Blahová v parlamente.“ Ďalší odkaz. „Som dobrovoľný klient a dôverujem systému a metódam tohto zariadenia, keby to tak nebolo, nebol by som tam už 28 mesiacov, ešte stále klient Čistého dňa 31 ročný Michal“. Ďalšie odkazy. „Blahová klame“. Ďalší odkaz. „Dobrý večer, pán Erik, píšem Vám ohľadom toho, že čo teraz práve hovorí pani poslankyňa Blahová, sú absolútne bludy a klame, nikdy tu nebola a nevie, čo sa tu deje.“ Ďalej to radšej nečítam. „Dobrý deň, pán Erik Tomáš, chcem Vám len povedať, že pani Blahová klame, pán Erik Tomáš, Blahová klame, pán Erik Tomáš, všetko, čo Blahová hovorí je klamstvo.“ „Dobrý deň, odkaz pre pani poslankyňu. V mene pedagógov, ktorí pracovali v zariadení s ústavnou a ochrannou výchovou, jej blahoželám k diletantstvu, znehodnoteniu práce výchovných zariadení a návodu pre morálne narušenie detí.“ No a na záver ešte jeden odkaz. „Dobrý deň, som matka bývalého klienta Čistého dňa. Je nepochopiteľné, čo stvárajú, len aby odstránili človeka, ktorý nezatvoril miesto, ktoré bolo domovom môjho syna 444 dní. Pre mňa a moju rodinu šťastných dní. Ďakujem vám a ľuďom, čo bojujú za spravodlivosť, čo bojujú za náš Čistý deň. Pani V.“ Tak asi toľko z odkazov z iného súdka, len aby sme aspoň trochu vyrovnali skóre. Ale teraz už k môjmu prejavu. Vážený pán minister (reakcia z pléna), milý Jano, v médiách sa, som sa už dávno zaprisahal, že k téme Čistý deň sa už nikdy nevyjadrím, kým ma nedonútia okolnosti. K tomuto vyjadreniu som dospel po tom, čo posledné kroky opozície, ktoré nasledovali po tom, ako sa prevalila nevhodná sexuálna komunikácia predsedu strany SME RODINA Borisa Kollára s 15-ročným dievčaťom, ktoré sa v spomínanom zariadení pokúšalo prekonať závislosť od drog. Myslel som si, že opozícia využitím dvoch zdrogovaných mladých dievčat ako svojich obranných štítov už dosiahla pomyselné dno. Mýlil som sa. Predstavitelia SaS sa neštítili – samozrejme, bez akýchkoľvek dôkazov – v tlačovej správe uviesť, že ty, Jano Richter, si sa mal údajne alebo si si mal údajne v tomto zariadení užívať. Ty, Jano Richter, otec a hrdý dedo štyroch vnúčat. A práve to bol ten moment, ktorý ma opäť primäl zaujať postoj. Napriek tomu, že táto téma si vyžaduje ticho, a to už od začiatku, pretože tu ide o práva detí. Táto téma vôbec nemala byť predmetom politického súboja. Ale vďaka našej opozícii, bohužiaľ, je. Vážený pán minister, milý Jano, sme tu na mimoriadnej schôdzi Národnej rady k návrhu opozície na tvoje odvolanie a práve k tomuto cieľu mala celá táto politicko-mediálna mašinéria smerovať. Tu vôbec nešlo o práva detí, ale o jeden organizovaný útok na teba a na vládu Slovenskej republiky ako celok. Na začiatku bol blog, blog poslankyne SaS Natálie Blahovej s názvom Requiem pre znásilnené dievčatá. Opakujem: Requiem pre znásilnené dievčatá. Natália Blahová len na základe jednej výpovede, výpovede matky Natálie spochybnila celý systém starostlivosti o deti, mládež či dospelých, ktorí potrebujú resocializáciu. Blog si údajne so záujmom pozrelo hneď počas prvého víkendu 400-tisíc ľudí. Takémuto záujmu sa v Denníku N, takémuto záujmu sa v Denníku N nedostalo ani zvoleniu Donalda Trumpa za amerického prezidenta. Donald Trump by mohol závidieť tomuto blogu. Transparency International prišla pomerne rýchlo s podozrením, že čísla čitateľnosti v spomínanom denníku boli umelo navyšované. Nie Erik Tomáš, nie SMER – Transparency International. A už táto chybička krásy na úvod naznačovala, že niečo nie je v súlade s kostolným poriadkom, že táto v úvodzovkách kauza má aj svoje veľké „B“. Nasledovali veľkohubé vyjadrenia, samozrejme, pani Natálie Blahovej, ktorá hovorila o údajnom zneužívaní a týraní detí, ktoré vraj kryje štát. Boris Kollár vyzýval ľudí na lynčovanie zamestnancov Čistého dňa. Nie, pán Pčolinský? (Reakcia z pléna.) Pardon, na opľúvanie. Pardon, vy ste ma opravili, na opľúvanie zamestnancov Čistého dňa. (Reakcia z pléna.) Tak to je rozdiel, áno, dobre. Tak vystaviť fotku, vystaviť fotku manželov Tománkovcov, ľudia, opľúvajte ich! Dobre, beriem, je to veľký rozdiel. Prezident dokonca vyzval políciu, nech okamžite koná, napriek tomu, že už dávno konala. Manželka, manželia Tománkovci, ktorí sa venovali týmto deťom 16 rokov, boli okamžite označení za netvorov. A keď sa objavil niekto, kto sa chcel len opýtať na iný názor, okamžite bol označený za triedneho nepriateľa. Erik Tomáš sa stretol s Tománkovcami, škandál! Detská ombudsmanka navštívila priamo resocializačné zariadenie, škandál! Richter koná pomaly, škandál! Polícia nekoná vôbec asi, škandál! (Reakcia z pléna.) A potom sa začali objavovať fakty. A z tých ste začali byť nervózni. A ja vám ich poviem. Po prvé. Polícia a prokuratúra začali preverovať všetky trestné oznámenia v danej veci, niektoré boli dokonca preverované opakovane. V žiadnom z nich sa neuvádza skutok znásilnenia. A teraz pripomínam názov blogu pani Blahovej: Requiem pre znásilnené dievčatá. Čo je ale dôležitejšie, do dnešného dňa, a overoval som si to ako poslanec Národnej rady, do dnešného dňa orgány činné v Trestnom konaní nezistili žiadne protiprávne konanie, viacero trestných oznámení bolo už dokonca odmietnutých ako neopodstatnených. Fakt č. 2. Zverejnil som list Natálie, áno, tej slečny, o ktorej príbehu sme sa na začiatku rozprávali. Tá v tomto liste napísala, že v zariadení Čistý deň sa cítila dobre a celý príbeh si vymyslela jej matka. Len to hovorím ako suchý fakt, ešte to nehodnotím. Fakt č. 3. 53 rodičov, klientov, detí, dospelých klientov, zamestnancov podpísalo petíciu na podporu tohto zariadenia. Tento počet ľudí pokrýval drvivú väčšinu klientov z tohto zariadenia, drvivú. Myslím, že môj kolega Burian hovoril, že 90 % ľudí vyjadrilo spokojnosť. A na záver... Tak predsa ešte dva fakty, pardon. Fakt. č. 4. Uskutočnil sa poslanecký prieskum, áno, pani Blahová, uskutočnil sa v zariadení. Konečne ste si aj vy našli čas a po niekoľkých mesiacoch ste prišli sa pozrieť na miesto činu. Do domu hrôzy! Ako ste to, ako ste ho aj vy označili. A čo sa na tom poslaneckom prieskume stalo? Aký bol záver toho poslaneckého prieskumu? Všetci videli to video, všetci videli, že deti, dospelí klienti, zamestnanci tohto zariadenia vás vybučali, vypískali a povedali vám, že ste zlý človek. To je realita! (Potlesk.) Takto to tam bolo! No nebolo? Bolo to tak, je to fakt. (Reakcia z pléna.) A napokon fakt. č. 5. Ukázalo sa, že jedinou osobou, ktorá mala preukázateľne nevhodný kontakt s klientkou zariadenia, bol predseda strany SME RODINA Boris Kollár. Áno, ten Boris Kollár, ktorý v úvode navádzal, pardon, nie na lynčovanie, ale na opľúvanie zamestnancov Čistého dňa. Ten Boris Kollár písal 15-ročnému dievčaťu závislému od drog aj slovné spojenia ako napríklad „vyšukáme sa“. Vidíš, pán minister, milý Jano, taká je slovenská realita. Nie Boris Kollár, ale ty musíš sedieť na lavici hanby, nie Boris Kollár a jeho rodina musia počúvať reči o tom, že je úchylák, ale ty a tvoja rodina to musia počúvať. A vieš, čo je na tom ešte najabsurdnejšie? Že tento pán Kollár sa podpísal pod návrh na tvoje odvolanie, ba dokonca je spolupredkladateľom tohto návrhu. Toto je slovenská realita! Musím sa teraz prizastaviť pri našej obľúbenej téme v SMER-e a to je pri prístupe médií. Pri tom spomínanom dvojakom metri, alebo ak chcete, dvojakom kilometri. Pýtam sa, čo by sa dialo s Robertom Ficom, Jánom Richterom, Erikom Tomášom alebo akýmkoľvek členom SMER-u – SD, ak by urobili to, čo urobil Boris Kollár. Čo by sa s nami dialo? Nechcem si to ani predstaviť. A čo sa udialo s Borisom Kollárom? Asi najtvrdšia otázka, ktorej čelil, bolo: „Pán Kollár, dáte si už nabudúce pozor?“ No, chudáčik. V podstate obeť. A vyvrcholením toho celého príbehu je, že tá priazeň nestačila opozícii. Nestačila. Opozícia musela ísť ešte ďalej. Odrazu sa objavili dve – podľa vlastných matiek – zdrogované dievčatá, pričom jedna z nich je tá Kollárová Simona. Mimochodom, matka, ako som povedal, Simony bola dnes na balkóne. Médiám oznámila, že ich doterajšie názory vraj boli urobené pod tlakom vedenia Čistý deň. Ale ony sa neobjavili v sprievode svojich rodičov alebo rodinného právneho zástupcu, ony sa objavili v sprievode Daniela Lipšica. (Reakcia z pléna.) Pán Grendel, chápem, že musíte hneď do toho vstúpiť, je to váš chlebodarca. (Smiech v sále.) Rozumiem, rozumiem naozaj rozumiem, robil by som, robil by som to, ale skúste to, skúste to dopočúvať. (Reakcia z pléna.) A to nebolo osobné. Nie, Gábor, nie, to som fakt nechcel, len ma skús ma dopočúvať. (Reakcia z pléna.) Áno, toho bývalého politika, ktorému už zjavne chýbali svetlá reflektorov a kamery, áno, toho Daniela Lipšica, ktorý na prechode pre chodcov usmrtil dôchodcu. Áno, toho Daniela Lipšica, ktorý pri podobných nehodách žiadal napriek rozhodnutiam súdov väzenie pre vinníkov. Viem, že toto je nepríjemná situácia a nikto z nás by ju nechcel zažiť, dokonca sám som osobne vyjadril ľútosť Danielovi Lipšicovi. Ale človek by, ale človek by... (Reakcie z pléna.) Prosím, čo ste povedali? Posral? Dobre som počul? Mal som pocit, že som počul posral... (Reakcia z pléna.) Je to váš, je to váš jazyk, pani Blahová, je to váš jazyk. (Reakcie z pléna.) Ste dáma. Pani Blahová, kontrolujte sa, ste dáma. Ale človek by od pána Lipšica čakal niečo iné, že kdesi v ústraní a v pokore spolupracuje s orgánmi činnými v trestnom konaní a pomáha pozostalým zmierňovať bolesť. A že jeho jediným možným verejným vystúpením bude, že bude sám pre seba požadovať exemplárny trest, ako to robil v prípade iných ľudí. Ale nie, on sa odrazu objaví a objaví sa v tejto citlivej kauze, ktorá traumatizuje celú spoločnosť. On odrazu vláči dve zdrogované dievčatá po prokuratúre a podľa výpovedi jednej z nich ich nahovára na krivú výpoveď, ba dokonca, že údajne podľa nej im ponúkal peniaze. Už to pre médiá, toto ešte bolo pre médiá zaujímavé. Ale to, že tá baba odrazu, keď vytriezvela, povedala, že to bolo takto, že bola navádzaná na svoje výpovede, odrazu médiá nezaujíma. Česť výnimkám, samozrejme. A najlepšie na záver, napokon sa ukáže, že o tieto dve baby, ktoré tak zmenili názor na Čistý deň, sa celý čas staral člen strany SME RODINA. Neuveriteľné. Mám 14-ročnú dcéru. Samozrejme, ako každý rodič ani ja nechcem, aby môjmu dieťaťu alebo mojim deťom, mám dve deti, niekto ublížil. Rodičia i deti z Čistého dňa mi už viackrát vyjadrili vďaku, ručne vyrobený náramok som nosil na ruke, až kým vďaka vonkajším vplyvom sa mi nerozpadol. Chápem, že je pre nich nevyhnutné zostať spolu, lebo aj podľa odborníkov, ak sa komunita rozdelí, deti ako keby začínali odznovu. A v tomto kontexte som chápal rozhodnutie ministra Richtera ponechať zariadeniu akreditáciu. Ale chcem napriek všetkému vyhlásiť, že ak by sa preukázalo, že čo i len jednému dieťaťu bolo ublížené, právo tohto dieťaťa bude pre mňa nadovšetko a budem tvrdo požadovať vyvodenie zodpovednosti. Pre istotu ešte raz to zopakujem. Ak by bolo čo i len jednému dieťaťu, bolo ublížené, budem tvrdo požadovať vyvodenie zodpovednosti. Ale rovnako tak, pani Blahová, ak sa definitívne nepotvrdia závery orgánov činné v trestnom zákone, resp. ak orgány činné v trestnom konaní nepotvrdia, že by sa niečo stalo, od vás by som rovnako očakával, že sa celej tamojšej komunite ospravedlníte. (Potlesk. Prerušenie vystúpenia predsedajúcim.)